বিহার, উত্তর প্রদেশ থেকে জাল ওষুধ আসছে, চিঠি দুই সরকারকে

ওয়েবডেস্ক: জাল অ্যান্টিবায়োটিক। মারণ জলাতঙ্কের টিকাও জাল! জীবনদায়ী ওষুধের জাল কারবারের ভয়াবহ ছবি সামনে আসছে। রাজ্যে আমতা সহ উত্তর ২৪ পরগনা, মালদহের বিভিন্ন জায়গায় জাল ওষুধ ধরা পড়েছে। রাজ্য ড্রাগ কন্ট্রোলের (Drug Control) অভিযানে জাল ওষুধের (Fake Medicine) হদিশ মিলেছে। অনেকেই মনে করছেন এ হিমশৈলের চূড়ামাত্র। গ্রেফতার হয়েছে এখাধিক জাল ওষুধের কারবারি। তদন্তে উঠে আসছে আন্তঃরাজ্য কারবার। হিন্দি বলয়ের রাজ্যগুলির যোগ। সেখান থেকে জাল ওষুধের জোগান আসছে রাজ্যে। এবার জাল ওষুধ নিয়ে বিহার, উত্তরপ্রদেশ সরকারকে চিঠি দিল নবান্ন। চিঠি দেওয়া হচ্ছে দিল্লিকেও।

জাল ওষুধের তদন্ত করতে গিয়ে বিহার, উত্তরপ্রদেশের যোগ থাকার প্রমাণ পাওয়া যাচ্ছে। তদন্তে উঠে এসেছে বিহার, উত্তরপ্রদেশের একাধিক জায়গার নাম। যেখানে এই ওষুধ তৈরি হচ্ছে। তা উল্লেখ করে প্রয়োজনীয় রিপোর্ট দেওয়ার আবেদন রাজ্য সরকারের। বিহার, উত্তরপ্রদেশ সরকারের ড্রাগ কন্ট্রোল অথরিটিকেও আলাদা করে চিঠি দেওয়া হয়েছে। ‘আপনারাও তদন্ত করুন, আমাদের রিপোর্ট দিলে আমাদেরও তদন্ত এগিয়ে নিয়ে যেতে সুবিধা হয়’। দুই রাজ্য সরকারকে চিঠি দিয়ে জাল ওষুধ নিয়ে রিপোর্ট পাঠানোর আবেদন রাজ্যের। নবান্ন সূত্রে খবর, আগামী সপ্তাহে দিল্লিকেও বিস্তারিত তথ্য নিয়ে চিঠি দেওয়া হচ্ছে রাজ্যের তরফে। দিল্লিতেও একাধিক প্রমাণ পাওয়া যাচ্ছে জল ওষুধ তৈরির।

আরও পড়ুন: বসন্ত উধাও, ‘হট’ ডে কলকাতায়! গরমের সতর্কতা জারি হাওয়া অফিসের

শুধু ওষুধ জাল নয়। মুনাফার উদ্দেশ্যেও ওষুধের লেভেল জাল করা হচ্ছে। জলাতঙ্কের মতো মারণ রোগের টিকা জাল হওয়ার রিপোর্ট সামনে আসছে। জাল ওষুধ নিয়ে কেন্দ্রীয় সরকারের তরফেও একাধিক রাজ্যকে সতর্ক করা হয়েছে।